Gandia reconeix el paper fonamental i la dedicació de l'Agrupació de Protecció Civil en el seu 25é aniversari
11 juny 2025

## Gandia reconeix el paper fonamental i la dedicació de l'Agrupació de Protecció Civil en el seu 25é aniversari11 juny 2025Última actualització: 11 juny 2025

![](../gestion/img/f57b7cb6899be28d38d2fc01d544fa630d8c2a5e9217715facacfc9909f0f00a.jpg)  
  

Gandia ha ret homenatge aquest matí a l’Agrupació de Protecció Civil en un acte institucional celebrat a la Sala dels Arcs de l’Ajuntament. La cerimònia, organitzada amb motiu del 25é aniversari de la creació de l’agrupació, ha reunit autoritats locals encapçalades per l’alcalde, **José Manuel Prieto**, i la regidora de Protecció, Seguretat i Convivència, **Lydia Morant**.  
També hi han assistit la directora general de Protecció Civil i Emergències del Ministeri de l’Interior, **Virginia Barcones**; el subdelegat del Govern, **José Rodríguez Jurado**; així com representants de les Forces i Cossos de Seguretat de l’Estat, integrants de Protecció Civil i entitats socials de Gandia.

**José Manuel Prieto** ha expressat el seu profund orgull i agraïment cap a l’Agrupació de Protecció Civil, i ha afirmat: “_Per a aquesta ciutat, i per a mi com a alcalde, és un honor comptar amb els voluntaris de Protecció Civil, sempre disposats a donar el millor de si mateixos_”.  
Prieto ha assenyalat que aquest 25é aniversari ha sigut una ocasió per a retre homenatge a qui “_heu fet de l’ajuda als altres la vostra prioritat_”.

  
Durant la seua intervenció, ha recordat que l’agrupació ha sigut un aliat fonamental de l’Ajuntament i que la seua tasca ha anat més enllà del voluntariat, ja que també “_us sotmeteu a una formació contínua per a millorar cada dia_”. En aquest sentit, ha destacat la dotació de nou equipament i material tècnic, com ara uniformes o equips de telecomunicacions, així com la millora del parc mòbil amb un nou vehicle 4x4.

  
L’alcalde ha reafirmat el compromís del govern municipal amb l’agrupació: “_Continuarem donant suport a Protecció Civil i recolzant la vostra entrega i compromís amb Gandia_”. També ha ressaltat la importància de comptar amb “_equips ben preparats, recolzats i equipats_” per a garantir la seguretat ciutadana.  
Prieto ha fet menció a moments especialment difícils en què l’agrupació ha estat present, com ara “_l’incendi de Marxuquera de 2018, la pandèmia, les emergències, els temporals o l’apagada_”, assegurant que, gràcies a la seua tasca, “_Gandia és una ciutat més protegida, segura i unida_”.  
Per a concloure, ha elogiat el valor del treball col·lectiu enfront de l’individualisme: “_Una ciutat avançada com la nostra no ha d’oblidar qui la serveix, la cuida i la protegeix_”. I ha tancat el seu discurs amb un missatge clar: “_L’Agrupació de Protecció Civil de Gandia és sinònim de respecte, convivència i esperança_”.

  

Per la seua part, **Lydia Morant** ha destacat “_l’orgull que suposa celebrar els 25 anys d’una agrupació que encarna valors com el compromís cívic, la generositat i la solidaritat des de l’àmbit local_”.  
La regidora ha subratllat el paper fonamental que ha exercit l’agrupació al llarg d’aquests anys, no sols en esdeveniments festius i esportius, sinó també en situacions crítiques, oferint sempre ajuda, proximitat i informació a la ciutadania. La responsable de Seguretat també ha remarcat la importància del treball en xarxa de l’agrupació amb altres serveis i entitats solidàries.

  

**Reconeximents**

Posteriorment, s’ha procedit al lliurament de reconeixements a 18 membres actuals de l’agrupació, entre els quals es trobaven: Cielo Andrea Cano, Emilio José Alba, Iván Alba, Iván Piera, José Enrique Rovira, María Teresa Sola, Rodrigo Salgado, Emilio José García, Jaime Maroto, Alejandro Barberá, Armen Hovhannisyan, Diana Subirana, Elena Cristina Sánchez, José Palomares, Lyubomyr Iavro, Mireia Aparicio, Pedro Alba i Esther Martínez.  
També s’ha reconegut la tasca dels excaps de l’agrupació: Josep Antoni Deusa, Evaristo Mahiques, Carlos Vicente Femenía i Francisco Borja Grimalt, i de l’actual cap de l’agrupació, Esther Martínez.

  
Després de rebre la seua distinció, Martínez ha mostrat el seu agraïment a totes les persones i entitats que han contribuït al creixement i consolidació de l’Agrupació de Voluntaris de Protecció Civil de Gandia, reconeixent-la com un referent a la Comunitat Valenciana. També ha volgut agrair especialment als voluntaris que, de manera desinteressada, dediquen el seu temps per garantir la seguretat en cada operatiu.  
L’actual cap de l’agrupació ha destacat “_el valor humà i el compromís que defineixen Protecció Civil_”, subratllant que, en un món accelerat i exigent, “aturar-se, escoltar i tindre paciència són actes de valentia i rebel·lia”.

  

Per la seua banda, **Virginia Barcones** ha agraït i reconegut el servei que presta l’agrupació, destacant el seu paper fonamental en la protecció i seguretat de la ciutadania.

Barcones ha incidit en la importància d’haver lliurat hui a l’agrupació de Gandia la Medalla de Protecció Civil en la seua categoria de bronze amb distintiu roig, ja que és el màxim reconeixement del Ministeri de l’Interior per la seua tasca excepcional durant aquests 25 anys, destacant el mèrit acumulat pels seus membres, tant actuals com passats, i especialment per qui ha exercit responsabilitats de lideratge.  
Així, ha informat que Gandia acollirà enguany un curs de l’Escola Nacional de Protecció Civil, com a mostra del compromís del Govern amb la formació contínua dels seus voluntaris.